Broj: 711-I-2349-M-353/22-02-24

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznice Nadije Mendice, direktorice trgovačkog društva STAN d.o.o. za upravljanje nekretninama,** za davanjem mišljenja Povjerenstva,na 182. sjednici održanoj dana 11. kolovoza 2022.g. daje sljedeće

**MIŠLJENJE**

**S obzirom da je članstvo u Hrvatskoj komori inženjera građevinarstva strogo osobno i neprenosivo te vezano uz stručne kvalifikacije osobe, obveznica Nadija Mendica, direktorica trgovačkog društva STAN d.o.o. za upravljanje nekretninama, ne može uz plaću za obnašanje ove javne dužnosti primati uplatu članarine u Hrvatskoj komori inženjera građevinarstva od strane navedenog trgovačkog društva, jer bi to bilo suprotno odredbi članka 7. točke d) ZSSI-a.**

Obrazloženje

Zahtjev za davanjem mišljenja Povjerenstva podnijela je Nadija Mendica, direktorica trgovačkog društva STAN d.o.o. za upravljanje nekretninama. U knjigama ulazne pošte Povjerenstva zahtjev je zaprimljen 3. kolovoza 2022. pod poslovnim brojem 711-U-7128-M-353/22-01-5, povodom kojeg se vodi predmet broj M-353/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u Registar obveznika koji ustrojava i vodi Povjerenstvo, utvrđeno je da je Nadija Mendica direktorica trgovačkog društva STAN d.o.o. za upravljanje nekretninama čiji je osnivač Grad Poreč, slijedom čega je Nadija Mendica obvezna postupati skladno odredbama ZSSI-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem navodi da je direktorica trgovačkog društva Stan d.o.o. iz Poreča, koje se bavi upravljanjem zgradama te da prema potrebi i nalogu klijenta vrši nadzore nad radovima održavanja i sanacija zgrada. Također, navodi da je jedina zaposlenica društva, koja ima ukupno 7 djelatnika, a koja je ovlašteni inženjer građevine te da je po potrebi vršila i tomu pripadajuće poslove, pri čemu je godišnju članarinu podmirivalo trgovačko društvo. Zaključno je postavila upit smatra li se plaćanje članarine strukovnoj komori dodatnom naknadnom koju obveznici sukladno ZSSI-u ne smiju primiti.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Obveznici ne mogu uz plaću za obnašanje javne dužnosti ostvarivati one primitke koji ujedno ne predstavljaju naknadu stvranih troškova nastalih u obnašanju dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Člankom 2. stavak 2. Zakona o komori arhitekata i komorama inženjera u graditeljstvu i prostornom uređenju („Narodne novine“, broj 78/15., 114/18. i 110/19.) propisano je da se u Hrvatsku komoru inženjera građevinarstva obvezno udružuju ovlašteni inženjeri koji u svojstvu ovlaštene osobe obavljaju stručne poslove projektiranja i/ili stručnog nadzora građenja te poslove prostornog uređenja radi zastupanja i usklađivanja zajedničkih interesa, zaštite javnog interesa i zaštite interesa trećih osoba.

Člankom 26. stavak 2. Zakona o komori arhitekata i komorama inženjera u graditeljstvu i prostornom uređenju određeno je da se upisom u imenik ovlaštenih arhitekata i inženjera stječe strukovni naziv: ovlašteni arhitekt, ovlašteni arhitekt urbanist, ovlašteni inženjer građevinarstva, ovlašteni inženjer strojarstva, ovlašteni inženjer elektrotehnike.

U konkretnom slučaju Nadija Mendica, koja je zaposlena na radnom mjestu direktorice trgovačkog društva STAN d.o.o. za upravljanje nekretninama, ne može uz plaću za obnašanje navedene javne dužnosti primati uplatu za članstvo u Hrvatskoj komori inženjera građevinarstva, jer bi to bilo suprotno članku 7. stavku 1. točki d) ZSSI-a.

Naime, u odnosu na plaćanje navedene članarine, ističe se da je članstvo u istoj obvezno za sve ovlaštenje inženjere te da je povezano s konkretnom osobom koja mora ispuniti određene uvjete te da se upisom stječe ovlaštenje za obavljanje određenih stručnih poslova, slijedom čega je ista strogo osobna i neprenosiva, odnosno vezana za stručne kvalifikacije osobe, a ne za obnašanje javne dužnosti.

Nadalje, ne može se isključiti mogućnost da bi obveznica u nekom trenutku poslove koje obavlja temeljem članstva u Hrvatskoj komori inženjera građevinarstva mogla povremeno ili stalno započeti obavljati u privatnom aranžmanu, stoga bi se našla u situaciji da je pravo njihova obavljanja te ostvarivanja privatnih interesa stekla temeljem uplate trgovačkog društva u kojem obnaša dužnost.

Međutim, ako bi obveznica uz dužnost direktorice trgovačkog društva STAN d.o.o. za upravljanje nekretninama povremeno u istom društvu obavljala druge poslove te bi to bilo uređeno ugovorom o radu, a za čije obavljanje je članstvo u Hrvatskoj komori inženjera građevinarstva nužan uvjet, u tom bi joj svojstvu od strane društva mogli biti podmireni troškovi uplate članstva u Hrvatskoj komori inženjera građevinarstva temeljem njihova obavljanja. Naime, u tom slučaju isto ne bi bilo plaćeno povodom obnašanja dužnosti direktorice, već za obavljanje drugih poslova, slijedom čega se ne bi radilo o dodatnoj naknadi za poslove obnašanja javne dužnosti, pri čemu se naglašava da bi navedeno pravo moralo biti propisano općim aktom društva te bi se ista mogućnost trebala odnositi jednako na sve osobe koje obavljaju iste ili slične poslove.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Nadija Mendica, elektroničkim putem
2. Objava na internetskoj stranici Povjerenstva
3. Pismohrana